Diari Oficial de la Generalitat Valenciana


Sumari del DOGV 3868, del 31-10-2000 (2000/8546)

RESOLUCIÓ de 23 d'octubre de 2000, del secretari general de Presidència, per la qual se convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD).
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3868

Data del DOGV
:   31-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/8546


Data del document
:   23-10-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda al desenvolupament
    * cooperació internacional
    * suport econòmic
    * organització no governamental
    * Amèrica Llatina
    * Magreb
    * ajuda pública

RESOLUCIÓ de 23 d'octubre de 2000, del secretari general de Presidència, per la qual se convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD). [2000/X8546]
  
D'acord amb el que estableix el Decret 201/1997, d'1 de juliol, del Govern Valencià (DOGV núm. 3.036), sobre regulació de les bases per a la cooperació internacional al desenvolupament del règim específic de transferència de fons destinats a la cooperació amb països en vies de desenvolupament.
  
A la vista de la proposta realitzada per la Comissió Executiva per a l'aplicació del Programa de Cooperació amb Països en Vies de Desenvolupament i oït el seu Consell Assessor.
  
Fent ús de les facultats que em confereix l'article 3 del Decret 13/1999 de 30 de juliol, del president de la Generalitat Valenciana, sobre delegació de competències, com també la normativa pertinent de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
Es convoquen ajudes a organitzacions no governamentals per al desenvolupament (ONGD) per al cofinançament de projectes de cooperació a executar als països en vies de desenvolupament.
  
Podran executar-se en territori de la Comunitat Valenciana les activitats de formació de persones dels països en vies de desenvolupament, sempre que quede demostrada la impossibilitat o no conveniència que dites activitats es despleguen als seus països d'origen
  
No es consideren inclosos a la convocatòria els projectes que tinguen com a objecte l'ajuda humanitària ni els de caràcter assistencial que no puguen assegurar la seua viabilitat quan acabe el finançament extern.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades amb càrrec a la línia de subvenció amb codi comptable 2324, del Programa 134.10 Cooperació Internacional al Desenvolupament, del Pressupost de la Generalitat Valenciana per a 2000, fins un import global màxim d'1.328.437.073 PTA (6.010.121,043 euros).
  
Article 3. Experiència prèvia de la ONGD que sol·licita la subvenció
  
Las ONGD sol·licitants de la subvenció hauran d'acreditar la seua experiència en la realització d'aquest tipus de projectes mitjançant l'aportació de documents justificatius de l'execució, individualment o en agrupació amb altres ONGD, de sis projectes de cooperació a països en vies de desenvolupament.
  
En cas d'agrupació de ONGD, serà suficient que la que actua com a responsable del projecte acredite aquesta experiència prèvia.
  
S'eximeix l'acreditació de l'experiència prèvia a aquelles entitats que ja hagueren rebut subvencions d'ajudes de la Conselleria de Presidència a projectes de cooperació al desenvolupament en convocatòries anteriors.
  
Article 4. Criteris prioritaris per a la selecció de projectes
  
Per a aquesta convocatòria s'estableixen les prioritats següents:
  
A) Prioritats geogràfiques:
  
- Iberoamèrica
  
- Països àrabs del nord d'Àfrica i de Orient Mitjà
  
- Àfrica Subsahariana
  
B) Prioritats sectorials
  
- Suport al desenvolupament econòmic sostenible, en especial, en el medi rural
  
- Educació primària i formació i capacitació de recursos humans
  
- Inversió en infrastructures bàsiques, en especial, les relatives a aigua i sanejament
  
- Sanitat i salut bàsica
  
- Promoció del respecte als drets humans i de l'enfortiment del sistema democràtic
  
- Promoció de la protecció i millora de la qualitat del medi ambient i d'un aprofitament turístic que siga compatible amb aquestes prioritats.
  
C) Prioritats relatives als beneficiaris del projecte
  
Projectes amb major nombre de beneficiaris i aquells els beneficiaris dels quals estiguen inclosos en algun dels col·lectius més vulnerables i en concret:
  
- Dones
  
- Infantesa i Joventut
  
- Comunitats indígenes
  
- Refugiats i desplaçats i/o en procés de retorn.
  
Així mateix, tindran prioritat:
  
Aquells projectes presentats per entitats que tinguen una implantació d'estructura suficient de la ONGD en el territori de la Comunitat Valenciana, amb els requisits que exigeix l'article 5, d) del Decret 201/1997 de Bases de Cooperació relatives al manteniment de la comptabilitat, documentació i cogestió del projecte.
  
Aquells projectes que contemplen la realització d'una auditoria externa que es presentarà al final d'aquests amb l'informe final. Dita auditoria contemplarà en tot cas el grau de compliment d'objectius i la justificació econòmica de la despesa.
  
Els projectes presentats per aquelles entitats que aporten una auditoria externa de comptes sobre els resultats de la seua gestió en l'últim any.
  
Els projectes on es demostre una elevada implicació financera de l'entitat sol·licitant, traduïda en el seu propi percentatge de finançament.
  
Els projectes les despeses d'administració dels quals siguen inferiors al percentatge màxim admissible
  
Article 5. Requisits tècnics del contingut dels projectes
  
El contingut dels projectes inclourà:
  
Identificació i formulació precises, amb objectius clars i realistes.
  
Calendari detallat d'accions, que determine l'exercici pressupostari on es desplegarà cadascuna d'aquestes, en cas de projectes que abasten més d'un exercici
  
Desglossament pressupostari detallat que distingesca els costs imputats a cada exercicio pressupostari.
  
Estudi de la viabilitat econòmica, social i administrativa de l'acció després del cessament del finançament extern. En cas de construcció d'habitatges o infrastructures, s'haurà d'incloure un document de conformitat de les autoritats locals.
  
Criteris o indicadors que permeten conèixer el grau de realització dels objectius fixats.
  
Implicació en el projecte de les entitats que actuen com a contrapart en el país receptor i, si fa el cas, participació dels propis beneficiaris en el disseny, execució i avaluació, de l'activitat.
  
Identificació exacta i detallada de les fonts de finançament complementàries de la subvenció de la Generalitat Valenciana.
  
Memòria econòmica i pla de finançament, elaborats d'acord amb el que estableixen els articles 6, 7, 8 i 10.7.b) del Decret 201/1997, d'1 de juliol, del Govern Valencià (DOGV núm. 3.036), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en pessetes i l'import total.
  
Factures proforma acreditatives dels costs per unitat dels recursos a utilitzar. En cas que, de manera excepcional, no puga disposar-se de factures proforma respecte algun concepte de despesa, s'haurà de presentar un informe justificatiu d'aquesta impossibilitat. En l'informe d'avaluació tècnica del projecte es valorarà la suficiència d'aquesta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene la falta de la documentació en qüestió.
  
Documentació acreditativa de la titularitat i règim de propietat dels immobles vinculats al projecte.
  
Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
  
Informe i documentació justificativa de la quantia de les despeses indirectes que s'imputen al projecte.
  
Article 6. Avaluació dels projectes
  
Els projectes que acomplesquen els requisits tècnics anteriores, seran avaluats d'acord amb el que disposa l'article 12 del Decret 201/1997, d'1 de juliol, del Govern Valencià (DOGV núm. 3.036).
  
La Comissió Executiva valorará l'adaptació dels projectes als criteris establerts en el Decret 201/1997, d'1 de juliol, del Govern Valencià (DOGV núm. 3.036) i a les prioritats definides en aquesta resolució de la convocatòria i realitzarà la seua selecció entre aquells que considere de major interès.
  
La comissió utilitzarà, com a element de deliberació, els informes d'una entitat externa, contractada a l'efecte per a realitzar una primera avaluació tècnica dels projectes presentats.
  
En els casos d'entitats que ja hagen rebut subvencions del programa de cooperació valencià i als efectes d'avaluar la capacitat gestora de l'entitat sol·licitant, la Comissió Executiva podrà incloure entre els seus criteris de valoració la consideració d'un informe tècnic elaborat per la Direcció General de Cooperació al Desenvolupament. Aquest informe reflectirà el grau de compliment per cada entitat de les obligacions que dimanen de la recepció de subvencions a projectes en curs, en especial pel que respecta a la presentació de la documentació exigida i el compliment de terminis.
  
La Direcció General de Cooperació al Desenvolupament realitzarà la inclusió del criteri de valoració recollit en aquest apartat sense perjudici del control de l'estricte compliment dels requisits recollits en l'apartat h i l'apartat i de l'article 5 del Decret 201/1997, d'1 de juliol, del Govern Valencià (DOGV núm. 3.036).
  
Amb el fi d'aconseguir una major redistribució de les ajudes entre les ONGD valencianes i una major concentració dels esforços de cadascuna en un menor nombre de projectes a gestionar, es limitarà a dos el nombre de projectes subvencionats per aquesta convocatòria i per a cada entitat sol·licitant. La suma de subvencions concedides a una mateixa entitat tampoc no podrà excedir del 10% de la quantia global d'aquesta convocatòria.
  
Article 7. Termini de presentació de les sol·licituds
  
El termini de presentació de sol·licituds serà de 15 dies naturals comptadors des de l'endemà al de la publicació d'aquesta resolució en el Diari Oficial de la Generalitat Valenciana . En cas que l'últim dia del termini és inhàbil, el termini s'entendrà prorrogat al primer dia hàbil següent, d'acord amb el que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment la Direcció General de Cooperació al Desenvolupament, sita al carrer de Juristes, 10 (València 46873) i, alternativament, qualsevol dels llocs que estableix l'article 38.4 la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 8. Percentatge de cofinançament
  
La participació financera de la Generalitat Valenciana en els projectes serà, com a màxim, del 80% del cost total del projecte.
  
El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original o, si fa el cas, reformulat. Si després de l'execució efectiva del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga sense alterar.
  
Article 9. Formulari de sol·licitud i documents que s'hi adjunten
  
Per accedir a les ajudes objecte d'aquesta convocatòria caldrà acomplir, en tots els seus aspectes, el formulari d'identificació del projecte que figura com a Annex I d'aquesta resolució. Aquest formulari haurà de presentar-se en paper per duplicat i en disquet, i s'acomplirà totalment.
  
Així mateix, d'acord amb el que estableixen els articles 33 de la Llei 23/1998, de 7 de juliol, de Cooperació Internacional; i 2 del Real Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, s'haurà de presentar una certificació acreditativa de la inscripció en l'esmentat registre.
  
Caldrà a més a més acompanyar la sol·licitud amb els documents que s'enumeren a l'Annex II d'aquesta resolució.
  
Article 10. Resolució del procediment
  
La Comissió Executiva, d'acord amb el que estableix l'article 12, del Decret 201/1997, formularà proposta de resolució de la convocatòria en un termini màxim de dos mesos, comptadors a partir de la data d'acabament del termini de presentació dels projectes.
  
El secretari general de la Presidència, resoldrà, per delegació, la concessió de cadascuna de les subvencions en un termini màxim de dos mesos comptadors des de cada proposta de la comissió. La resolució de la sol·licitud, que posarà fi a la via administrativa, es notificarà a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, de modificació de l'anterior, en el termini màxim de cinc mesos des de la data en què la sol·licitud va entrar al registre de la Direcció General de Cooperació al Desenvolupament. Els efectes del silenci administratiu seran desestimatoris.
  
La resolució per la qual es concedesquen o deneguen les subvencions, es publicarà al Diari Oficial de la Generalitat Valenciana .
  
Article 11. Reformulació del projecte
  
En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent al de publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
La contribució financera externa, sota qualsevol de les formes previstes a l'article 7 del Decret 201/1997, d'1 de juliol, del Govern Valencià (DOGV núm. 3.036), s'ajustarà proporcionalment a la reducció de la subvenció. En cap cas aquest ajust implicarà un increment del percentatge de cofinançament de la Generalitat Valenciana respecte del que apareixia en el projecte inicial.
  
Si no es presenta la reformulació pressupostària del projecte en el termini indicat més amunt, s'entendrà que l'entitat beneficiària renuncia a la subvenció concedida.
  
Article 12. Inici de l'execució i alliberament anticipat de fons
  
Després d'aprovar la subvenció, l'entitat beneficiària haurà de presentar davant la Direcció General de Cooperació al Desenvolupament, en el termini de 10 dies a partir de la publicació de la resolució de concessió en el DOGV, la fitxa de manteniment de tercers, en la qual constarà el compte bancari on s'ha de rebre la transferència. S'haurà d'obrir un compte independent per a cada projecte subvencionat. La no-presentació en el termini de la fitxa de manteniment s'entendrà com a renúncia de l'entitat beneficiària a la subvenció concedida.
  
En el mateix termini i amb la mateixa conseqüència, en cas d'incompliment, l'entitat beneficiària comunicarà la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
L'administració es reserva la facultat de requerir en qualsevol moment la garantia real o personal a l'entitat beneficiària si les circumstàncies objectives ho justifiquen així.
  
Article 13. Acabament del projecte i justificació de les despeses
  
Els projectes es consideraran acabats després de transcorregut el termini d'execució previst en el formulari d'identificació del projecte. El termini per a la presentació de l'informe final i la justificació de les despeses serà de tres mesos a partir de la data d'acabament del projecte.
  
L'informe final del projecte anirà acompanyat dels documents següents:
  
- informe del soci local sobre les repercussions del projecte.
  
- balanç resum de les activitats subvencionades.
  
- document bancari justificatiu del canvi de divises realitzat, en què conste el tipus de canvi practicat.
  
- compte justificatiu de les depeses.
  
- factures que suporten el compte anterior.
  
Les factures presentades hauran d'acomplir els requisits exigits per la legislació del país on s'hagen adquirit els béns o prestats els serveis, per al o pel beneficiari de la subvenció i, en tot cas, inclouran:
  
- Nom, cognoms, denominació social, domicili i número d'identificació fiscal (si fa el cas) de l'expedidor i del destinatari.
  
Descripció de l'operació i contraprestació total.
  
Lloc i data d'emissió.
  
S'haurà d'expedir i lliurar una factura per les despeses anteriors a la realització de l'operació. En la factura corresponent es farà la indicació expressa de tal circumstància.
  
Els documents originals justificatius de la despesa es presentaran davant la Direcció General de Cooperació al Desenvolupament, per comprovar que hi consta la diligència relativa a la seua afectació, total o parcial, al projecte subvencionat.
  
En el cas que la contrapart local no es puga desprendre d'algun document justificatiu de la despesa, haurà de presentar un informe motivant aquesta impossibilitat. En aquest cas caldrà que aporte una fotocòpia del document que haja estat acarat per un notari o per un funcionari de l'ambaixada o consolat espanyol, el qual haurà de donar fe expressament que, en l'original del document, s'ha fet constar de forma fefaent que la despesa ha estat subvencionada per la Generalitat Valenciana, totalment o parcial, en la quantia que s'especifique.
  
Si la justificació de la despesa no arriba a la totalitat de la quantia subvencionada o si es dóna la circumstància descrita en l'article 8.2 d'aquesta resolució, l'administració iniciarà el procediment corresponent de minoració de la subvenció concedida.
  
Article 14. Modificació del projecte i ampliacions de termini
  
Qualsevol modificació del contingut del projecte, tal com es defineix en el formulari d'identificació, que afecte als apartats de pressupost, finançament del projecte i anualitats (fulls 9 i 10) haurà de ser autoritzat prèviament per la Direcció General de Cooperació al Desenvolupament.
  
No s'hi admetran modificacions que suposen un increment de les partides de despeses administratives. Tampoc no s'admetran modificacions que suposen el trasllat de depeses subvencionades d'un exercici pressupostari a un altre, quan la quantia d'aquesta modificació supere, per sí sola o acumulada amb altres anteriorment autoritzades, el 10% del total de la subvenció concedida.
  
El termini d'execució del projecte i el de remissió de l'informe final només podran ser ampliats si així ho autoritza la Direcció General de Cooperació al Desenvolupament amb la sol·licitud prèvia de l'entitat beneficiària, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior.
  
L'entitat beneficiària haurà de presentar la sol·licitud d'ampliació, motivada adientment, amb antelació a la data de venciment del termini, d'acord amb el que disposa l'article 49.3 de la llei esmentada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data de fi de l'execució i s'aplicarà el mateix criteri que en el cas d'informe final.
  
Si 10 dies abans de la data prevista inicialment com de fi de l'execució o de la data límit per a justificar o presentar l'informe final, l'administració no haguera denegat expressament la sol·licitud d'ampliació, aquesta s'entendrà autoritzada per silenci positiu.
  
Article 15. Revocació i reintegrament de les subvencions
  
L'administració, si existiren motius fundats per suposar que el projecte de cooperació està sent incorrectament executat, podrà, d'acord amb el que disposa l'article 26 del Decret 201/1997:
  
a) Suspendre provisionalment el desenvolupament de l'acció fins que se supervise l'execució del projecte, a no ser que l'entitat afiance la devolució dels fons percebuts.
  
b) Revocar, prèvia audiència de l'entitat interessada, la resolució de concessió.
  
Igualment, i d'acord amb el que estableix l'article 27 del Decret 201/1997, l'entitat beneficiària de la subvenció haurà de reintegrar la quantitat rebuda i pagar l'interès de demora des del moment del pagament de la subvenció en els supòsits previstos a l'article 47.9 del Decret Legislatiu de 26 de juny de 1991, del Govern Valencià, pel qual es va aprovar el Text Refós de la Llei d'Hisenda Pública de la Generalitat Valenciana.
  
Article 16. Difusió de l'origen de les subvencions
  
Les entitats que reben aquestes ajudes hauran de difondre l'origen de la subvenció i incorporar de forma visible el logotip de la Cooperació al Desenvolupament de la Generalitat Valenciana en tot el material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibesquen el seu propi logotip, el de la Generalitat Valenciana hi constarà amb la mateixa grandària i a iguales condiciones de visibilitat.
  
DISPOSICIÓ FINAL
  
Aquesta resolució vigirà el mateix dia de la publicació en al Diari Oficial de la Generalitat Valenciana .
  
València, 23 d'octubre de 2000.- El secretari general de la Presidència: Vicente Gomis Cerdán.
  
ANNEX II
  
Documentació que s'adjunta al formulari d'identificació del projecte
  
Notes:
  
· La documentació s'haurà de presentar en tres carpetes, corresponents a cadascú dels apartats A, B i C. En cada carpeta constarà la seua denominació (p.ex.. "Carpeta A: certificats").
  
· Les carpetes contindran els documentes ordenats d'acord amb el número que se'ls atribuesca en aquest llistat, número que s'assenyalarà a la part superior dreta del document.
  
· Es presentaran per duplicat els documents de la carpeta C .
  
· Si l'entitat presenta diversos projectes a aquesta convocatòria, només caldrà que incloga en un d'ells la documentació de les carpetes A i B. A l'expedient que no s'incloguen els documents, hi constarà, junt al títol de la carpeta, el nom del projecte en què apareguen els documents comuns. El certificat núm. 4 farà esment expressament de tots els projectes presentats.
  
· En el cas d'entitats religioses, el document 1 s'entendrà referit al registre del Ministeri de Justícia i el certificat 4 l'òrgan competent per a comprometre jurídicament l'entitat.
  
· S' eximeix de la presentació del document 6 a les entitats que amb anterioritat hagen rebut subvencions de la Presidència de la Generalitat Valenciana en la convocatòria d'ajudes a projectes de cooperació al desenvolupament.
  
CARPETA A: CERTIFICATS
  
1. Agència Espanyola de Cooperació Internacional. Document de presentació obligatòria per a ONGD,s.
  
Certificat que acredite la inscripció al Registre d'Organitzacions No Governamentals, adscrit a l'Agència Espanyola de Cooperació Internacional, en què conste la seu de què dispose la ONGD a la Comunitat Valenciana.
  
2. De l'Agència Tributària:
  
Certificat que acredite l'acompliment actualitzat de les obligacions tributàries, tant estatals com autonòmiques.
  
3. De l'nstitut Nacional de la Seguretat Social:
  
Certificat que acredite l'acompliment actualitzat de les obligacions amb la Seguretat Social o bé de no tenir donat d'alta cap treballador
  
4. Amb el vist-i-plau del president:
  
Certificat relatiu a:
  
a) L'acord de sol·licitar la subvenció.
  
b) L'aprovació de la gestió de l'any anterior pel patronat o assemblea general.
  
c) L'acord pel qual, en cas d'agrupació de diverses entitats per a presentar el projecte, es designa a la que actuarà com a representant del grup davant l'administració.
  
d) Compromís d'aportar, mitjançant el cofinançament previst a l'article 7 del Decret 201/1997, d'1 de juliol, del Govern Valencià (DOGV núm. 3036), la diferència entre el cost total del projecte i la subvenció de la Generalitat Valenciana.
  
e) Compromís de comunicar a la Direcció General de Cooperació al Desenvolupament tot el finançament que reba el projecte, procedent de qualsevol ens públic o privat, que especifique la quantia exacta de l'aportació.
  
f) Compromís que l'entitat no durà a terme, en l'àmbit d'execució del projecte presentat, cap acció que puguera resultar contradictòria amb la política exterior d'Espanya
  
g) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana.
  
h) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a ella imputables.
  
CARPETA B: DESCRIPCIÓ DE L'ENTITAT SOL·LICITANT
  
5. Targeta d'identificació fiscal de l'entitat sol·licitant (fotocòpia compulsada per l'administració).
  
6. Diari oficial o qualsevol altre document oficial, aliè a l'entitat, que acredite l'experiència de l'entitat sol·licitant en l'execució de sis projectes de cooperació a països en vies de desenvolupament (fotocòpies compulsades per l'administració).
  
7. Memòria d'activitats de l'entitat sol·licitant que, en cas d'associacions o fundacions, estarà compulsada pel registre en què estiguen inscrites. En la memòria constarà:
  
a) Activitats realitzades durant l'últim any natural anterior a la convocatòria.
  
b) Estat comptable i ingressos de l'exercici 1999, que inclourà un balanç d'operacions i fonts de finançament i nombre de socis (en el cas d'associacions) o capital fundacional (en el cas de fundacions).
  
8. Memòria d'activitats conjuntes anteriors a les entitats sol·licitants, en el cas de presentació del projecte per una agrupació.
  
9. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant l'administració per a aquests temes.
  
CARPETA C: DESCRIPCIÓ DEL PROJECTE
  
10. Descripció detallada del projecte: situació del començament, localització (plànols, mapes, vies d'accés), història o origen de la iniciativa, estudi de viabilitat/suport, material o equipaments que aporte l'entitat sol·licitant i la seua contrapart local, objectius de l'acció, implicació dels beneficiaris, activitats a executar, cronograma, resultats esperats i indicadors del grau de consecució d'objectius.
  
11. Memòria econòmica del projecte, d'acord amb el que estableixen els articles 6, 7 i 8, del Decret 201/1997, d'1 de juliol, del Govern Valencià (DOGV núm.3036). El pressupost es detallarà al màxim, i inclourà els costos en moneda local i la seua traducció en pessetes i es respectaran els conceptes de despesa del formulari d'identificació del projecte i descrits a l'art. 4t de la Resolució de 26 de maig de 1997, de la SECIPI, sobre justificació i control de la despesa. La memòria comprendrà un pla de finançament.
  
12. Relació del personal laboral i voluntari de l'entitat que sol·licite que participarà en l'execució del projecte i dades identificatives de dit personal: nom, DNI (o equivalent del país en vies de desenvolupament) i lloc o funció en l'organització. Idèntica relació respecte del personal de la contrapart local.
  
13. Descripció de la contrapart local: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció.
  
14. Factures proforma en què es basen els costos descrits a la memòria. Cadascuna de les factures apareixerà subnumerada d'acord amb una relació d'aquestes que les acompanyarà. En cas d'impossibilitat de presentació de factures proforma, d'acord amb l'art. 5.9, informe justificatiu de dita impossibilitat.
  
15. Informe i documentació justificativa de la quantia de les despeses indirectes que s'imputen al projecte.
  
16. Documentació que acredite el valor de les contribucions en espècie del soci local.
  
17. Documentació que acredite la titularitat i règim de propietat dels immobles vinculats al projecte. (Només si n'hi haguera).
  
INSTRUCCIONS PER EMPLENAR EL DOCUMENT DE FORMULACIÓ DE PROJECTES DE DESENVOLUPAMENT O ESPECÍFICS
  
Tots els quadres buits del document de formulació de projectes que es troben ombrejats els emplenarà l'administració de la Generalitat Valenciana. Totes les sol·licituds presentades per l'entitat sol·licitant hauran de trobar-se totalment emplenades. En el cas que algun apartat no es trobe complet se'n requerirà l'esmena.
  
FORMULARI pàg. 1
  
CODI DE PROJECTE: apartat a emplenar per la Generalitat Valenciana
  
ENTITAT SOL·LICITANT: s'indicaran les sigles i el nom complet de les ONG que presenten el projecte.
  
IDENTIFICACIÓ DE LA CONVOCATÒRIA: es marcarà una de les dues caselles corresponents, segons el tipus de projecte per al qual se sol·licite subvenció.
  
TÍTOL DEL PROJECTE: s'indicarà el nom complet del projecte en el quadre corresponent.
  
PAÍS D'ACTUACIÓ: es consignarà el país en el qual es durà a efecte el projecte, que haurà de coincidir amb un dels països prioritaris de la convocatòria.
  
ÀREA SECTORIAL D'ACTUACIÓ: se seleccionarà una de les àrees assenyalades en funció del percentatge major de pressupost del projecte en el cas que existesquen diversos camps d'actuació. En el cas que siga una sola línia d'actuació es consignarà aquesta.
  
COST TOTAL DEL PROJECTE: es consignarà el pressupost total del projecte en pessetes.
  
SUBVENCIÓ SOL·LICITADA: es reflectirà la suma total de la subvenció sol·licitada en pessetes, tenint en compte que el percentatge màxim de subvenció a sol·licitar d'un projecte és del 80% del cost total.
  
PERCENTATGE DE COFINANÇAMENT DE LA GENERALITAT VALENCIANA: respon a la fórmula següent:
  
Subvenció Generalitat Valenciana \*100% / Cost total del projecte
  
DURACIÓ DE L'EXECUCIÓ DEL PROJECTE: s'expressarà la durada prevista del projecte en mesos.
  
CÀRREC I SIGNATURA DE LA PERSONA RESPONSABLE DE L'ENTITAT: en aquesta casella haurà d'aparèixer el nom, el cognom i el càrrec de la persona responsable/ administradora legal de la ONG i la signatura corresponent.
  
A. IDENTIFICACIÓ DE L'ENTITAT SOL·LICITANT pàg. 2
  
NOM SOCIAL: s'indicarà el nom de l'ONG sol·licitant de la subvenció. En el cas que al projecte el presenten diverses entitats/ONG s'indicarà el nom de totes les que participen en el projecte.
  
ACRÒNIM: s'indicaran les sigles de l'entitat/ONG en el cas que siga una sola l'entitat sol·licitant. En el cas de diverses entitats/ONG es consignaran els acrònims d'aquestes.
  
SEU SOCIAL A LA COMUNITAT VALENCIANA: s'indicarà l'adreça completa de l'entitat/ONG sol·licitant situada a València, així com les dades de comunicació amb l'entitat/ONG (telèfon, fax, correu electrònic). D'igual manera s'indicarà el nom complet i el DNI de la persona de l'entitat/ONG que actuarà com a representant d'aquesta davant l'administració. En aquest cas, la Direcció General de Cooperació al Desenvolupament.
  
SEU CENTRAL (en el cas que siga distinta de l'anterior): s'indicarà l'adreça completa i les dades de comunicació de l'entitat/ONG sol·licitant en el cas que la seua seu central no es trobe dins el territori de la Comunitat Valenciana.
  
RÈGIM JURÍDIC DE L'ENTITAT SOL·LICITANT: es descriuran les principals dades jurídiques de l'entitat. En el cas que l'entitat sol·licitant siga una associació, s'haurà d'especificar si s'està en possessió de la declaració d'utilitat pública i del seu interès social.
  
Caldrà indicar, així mateix, si s'ha obtingut la inscripció de la ONG en el registre d'ONGD de l'AECI i, en el cas de fundacions, si s'ha obtingut la seua inscripció en el Registre de Fundacions i Entitats Jurídiques de la Generalitat Valenciana.
  
NOMBRE DE SOCIS O MEMBRES DE L'ENTITAT SOL·LICITANT: s'indicarà el nombre de socis total que es troben inscrits en l'entitat sol·licitant/ONG en el cas que tinga socis. En altres casos s'indicarà el seu nombre de membres. En el cas que l'entitat sol·licitant siga una fundació es consignarà d'igual manera la suma del capital fundacional en pessetes.
  
PERSONAL DE L'ENTITAT SOL·LICITANT: es detallarà tot el personal que constitueix l'entitat/ONG sol·licitant, tant del seu personal remunerat com del personal no remunerat que hi col·labora, especificant tant si és a tot el territori espanyol com a la Comunitat Valenciana.
  
De la mateixa forma contestarà a la pregunta que si el projecte presentat pot admetre becaris cooperatius procedents de la Comunitat Valenciana.
  
SUBVENCIONS REBUDES PER L'ENTITAT SOL·LICITANT PER PART DE LA GENERALITAT VALENCIANA EN ELS CINC (5) ANYS DARRERS: es detallaran totes i cadascuna de les subvencions rebudes per part de l'entitat sol·licitant en els darrers cinc anys per part de la Generalitat Valenciana.
  
S'especificarà: l'any de la convocatòria, el nom dels projectes subvencionats, els anys de funcionament dels projectes i l'import total subvencionat d'aquests.
  
 RESTA D'ENTITATS DE L'AGRUPACIÓ (SI ÉS EL CAS) (pàg. 3): en el cas que sol·licite la subvenció una agrupació d'entitats, es detallaran en cadascuna de les caselles les entitats que constitueixen l'agrupació junt amb l'entitat representant de l'agrupació, les dades de la qual apareixen a la pàgina núm. 2 de l'informe de sol·licitud, indicant el nom de l'entitat, l'adreça i el telèfon i les dades de la persona responsable.
  
EXPERIÈNCIA PRÈVIA EN PROJECTES DE COOPERACIÓ AL DESENVOLUPAMENT: es reflectiran els projectes executats per l'entitat en matèria de cooperació al desenvolupament detallant el títol i la data d'execució, l'import total, els organismes cofinançadors i les quanties de la subvenció si ha existit.
  
En el cas de projectes de desenvolupament, el nombre d'experiències legalment exigides és de 6, i per al cas de projectes específics només s'exigeix alguna experiència en cooperació.
  
B. IDENTIFICACIÓ DEL SOCI LOCAL DEL PROJECTE AL PAÍS DESTINATARI (pàg. 4)
  
En les primeres caselles es detallaran totes les dades sol·licitades del soci local, tals com: nom social, acrònim, personalitat jurídica, data de constitució
  
SEU SOCIAL: recull les dades per a la localització de la seu social del soci local al país de destinatari, ha d'especificar-se, així mateix, el nombre de treballadors de l'entitat local i el nombre de voluntaris col·laboradors de l'entitat local.
  
DADES DEL RESPONSABLE LOCAL: en aquest apartat es recullen les dades que identifiquen la persona responsable de l'entitat local, especificant-hi: nom i cognoms, càrrec, titulació acadèmica, DNI o document d'identificació equivalent al país corresponent.
  
EXPERIÈNCIA DE L'ENTITAT LOCAL
  
EXPERIÈNCIA PRÈVIA I ÀREA PRINCIPAL D'ACTUACIONS: es recollirà en aquest apartat l'experiència prèvia en matèria de cooperació al desenvolupament del soci local, indicant els projectes realitzats i l'àrea principal d'actuació d'aquests projectes.
  
ACTIVITATS PRÈVIES DUTES A TERME EN COL·LABORACIÓ AMB L'ENTITAT QUE SOL·LICITA LA SUBVENCIÓ: es detallaran els convenis, les col·laboracions, etc., que s'hagen desenvolupat conjuntament entre l'entitat sol·licitant i el soci local, o bé accions de cooperació amb altres entitats.
  
RELACIONS DEL SOCI LOCAL AMB ELS DESTINATARIS FINALS DE L'AJUDA: en aquest apartat es descriuran les relacions del soci local amb els destinataris finals de l'ajuda. En el cas que siga primera col·laboració, es detallarà si l'entitat local posseeix experiència de treballs conjunts amb altres entitats de Cooperació al Desenvolupament.
  
 C. IDENTIFICACIÓ DEL PROJECTE (pàg. 5)
  
Les tres primeres caselles s'emplenen per identificar i localitzar el projecte. En especial la casella corresponent a CLASSIFICACIÓ DE L'AJUDA SEGONS EL SECTOR DE DESTINACIÓ i la casella de CODI CAD.
  
BREU DESCRIPCIÓ DEL PROJECTE: la descripció del projecte ha de fer-se de forma breu i concisa, però que permeta una comprensió ràpida i global, que n'incloga tots els elements i les dades rellevants, de forma que s'establesca com un resum normalitzat, que la Direcció puga incorporar a qualsevol document o informe de la Generalitat Valenciana. Haurà d'especificar-se per a qui es realitza l'acció, descrivint i quantificant els beneficiaris i situant l'acció el més exactament possible.
  
DESCRIPCIÓ DELS PROBLEMES SOBRE ELS QUALS ES PRETÉN ACTUAR: es descriuran els problemes sobre els quals es pretén actuar, emmarcats en la realitat sobre la qual es vol incidir, les seues relacions i el procediment que s'ha seguit per detectar-los. Poden realitzar-se mitjançant l'establiment de relacions causals entre els factors negatius de la situació de subdesenvolupament, diagrames o arbres de problemes, etc., que poden figurar com a annex al model de sol·licitud.
  
DESCRIPCIÓ DELS DESTINATARIS DE L'ACCIÓ (pàg. 6): contindrà les consideracions pertinents sobre els beneficiaris, les seues relacions amb la contrapart i altres interlocutors en el procés específic de desenvolupament sobre el qual es vol incidir. És important que es descriguen quins són els interessos respectius i les interrelacions amb el projecte en si mateix.
  
Tindran especial consideració, els projectes els beneficiaris dels quals siguen les dones, com a protagonistes de processos de canvi i desenvolupament econòmic/social, a través de l'adquisició de formació, el foment de la igualtat i el repartiment equitatiu del treball i els beneficis; així com la seua participació en el procés de presa de decisions.
  
ANÀLISI D'ALTERNATIVES I JUSTIFICACIÓ DE L'ACCIÓ ELEGIDA: s'especificaran les alternatives estudiades com a part d'un procés de depuració del projecte presentat, justificant l'elecció de l'acció a desenvolupar en funció dels objectius que seran agrupats segons la naturalesa dels mateixos, per la seua importància i per la relació causal que els vincula.
  
D. LÒGICA D'INTERVENCIÓ. (P. 6)
  
Amb el fi de garantir la coherència interna del projecte resulta necessari encadenar la seqüència lògica que existeix entre les activitats, els resultats i els objectius de forma que es complesca la relació següent: amb els recursos programats (humans, tècnics i materials) s'inicien les activitats dissenyades, amb elles s'obtenen una sèrie de resultats vinculats als objectius específics que es pretén aconseguir, a través dels quals s'assoleix l'objectiu general.
  
L'objectiu general és l'objectiu de caràcter global a la realització del qual pot contribuir el projecte. L'objectiu general és l'estat positiu que l'actuació contribuirà a aconseguir però que no pot garantir plenament. Aquest objectiu ha de ser coherent amb l'estratègia i el programa de cooperació internacional acordat per Espanya i amb la política de desenvolupament del país beneficiari.
  
Els objectius específics del projecte representen el fi immediat que el projecte pretén assolir amb els seus propis mitjans, recursos i activitats, en un període de temps determinat, i són els primers que han d'identificar-se en un projecte. S'obtenen com a conseqüència de les activitats programades que obtindran un resultat. Per això, les activitats i els seus resultats són causa dels objectius específics, que s'han de correspondre amb l'alternativa seleccionada en l'apartat «anàlisi d'alternatives i justificació de l'acció escollida».
  
Els indicadors poden ser: dades de quantitat, qualitat, temps, beneficiaris, etc., que ens permeten de contrastar efectivament l'èxit dels objectius i els seus resultats.
  
Les fonts de verificació estan constituïdes per: enquestes, observacions directes, publicacions, etc., que verifiquen el compliment dels indicadors abans esmentats.
  
Les hipòtesis (de partida) estan conformades per aquells factors aliens al control del projecte que tenen una alta probabilitat d'ocurrència i que condicionant el marc en què es desenvolupa el projecte, poden influir de manera determinant en l'èxit d'aquest.
  
Els resultats esperats són el producte final de les accions realitzades que s'han desenvolupat durant l'execució del projecte. En els resultats ha de realitzar-se la definició precisa i concreta d'una situació que s'aconseguirà com a conseqüència de la realització de les activitats. Constitueixen la mida del grau de consecució dels objectius específics. Les hipòtesis corresponents als resultats seran aquelles condicions externes necessàries perquè, obtinguts els resultats, s'aconseguesquen els objectius específics.
  
INDICADORS O MIDES QUANTITATIVES OBJECTIVAMENT (pàg. 7): per a cada objectiu es definiran els seus respectius indicadors i el seu procés d'avaluació adequat. La descripció de cada indicador haurà de ser clara i precisa. A cada indicador se li assignarà un valor numèric esperat, de forma que ens permeta realitzar posteriorment un control del grau en què s'han aconseguit efectivament els objectius.
  
RELACIÓ D'ACTIVITATS QUE ES DURAN A TERME PER ACOMPLIR ELS OBJECTIUS (pàg. 8). La relació d'activitats són les accions que l'ONG ha programat desenvolupar per aconseguir els objectius que es troben vinculats a uns resultats i que poden mesurar-se objectivament. Cada activitat s'ha de correspondre amb un o diversos resultats i s'agruparan en funció dels objectius específics als quals correspon. Ja que al desenvolupament de cada activitat es dediquen una quantitat de recursos, econòmicament valorats, personal, subministraments, etc., se'n reflectirà el cost i el temps de realització previst.
  
 RESULTATS ESPERATS DE L'ACCIÓ: en la descripció dels resultats no ha d'existir cap ambigüitat. Han de definir-se de manera precisa i concreta. Consisteix en la situació que s'aconseguirà com a resultat directe de la realització d'algunes activitats. Per a cada resultat s'indicaran els objectius específics als quals respon.
  
MATRIU DE PLANIFICACIÓ (pàg. 9): és l'element de planificació del projecte i constitueix un element fonamental en la formulació del mateix. És un instrument que ens ha de permetre una adequada definició de tots els elements del projecte. Resulta d'utilitat en l'estructuració i el seguiment del projecte. Inclou tots els elements descrits anteriorment.
  
CRONOGRAMA D'ACTIVITATS (pàg. 10): d'acord amb la durada del projecte i de cada una de les seues activitats el nombre de caselles que componen el quadre haurà d'adaptar-se a aquesta. Aquest quadre resumeix les activitats indicant l'entitat que les finança i la seua durada temporal.
  
E. ESTUDI DE VIABILITAT I SOSTENIBILITAT DEL PROJECTE (pàg. 11)
  
En aquesta pàgina es recullen aquells factors que indiquen de forma general cadascun dels aspectes a tenir en compte per determinar la viabilitat, tant de l'execució com de l'èxit futur del projecte i de la seua sostenibilitat posterior en el temps i amb els beneficiaris del mateix com a executors d'aquesta sostenibilitat.
  
Hauran d'indicar-se per apartats les polítiques de suport del projecte, els aspectes institucionals i socioculturals, els factors tecnològics sobre els quals es basa, els factors mediambientals en què incideix, els factors econòmics i financers que en garanteixen la viabilitat i sostenibilitat, i, finalment, com es projecta la gestió del projecte una vegada acabat i la propietat dels béns adquirits.
  
F. PRESSUPOST I FINANÇAMENT DEL PROJECTE (pàgs. 12 i 13)
  
Els quadres de les pàgines 12 i 13 recullen el pressupost del projecte expressat en milers de pessetes i desglossat en el cas del quadre de la pàgina 12 en costos directes del projecte i costos indirectes.
  
En el primer quadre recollit en la pàgina 13 es desglossen els costos segons la seua font de finançament, indicant el % de cost total que assumeix cada entitat finançadora.